Salariile, indemnizațiile și sporurile angajațiilor din administrația publică locală vor fi majorate cu 20% de la 1 februarie 2017, iar cele ale artiștilor bugetari, cu 50%. Punctul de pensie va fi 1.000 lei, de la 1 iulie 2017, față de 917,7 lei. Măsurile vor crește cheltuielile bugetare, având un impact negativ de 5,13 miliarde lei.

Potrivit unui proiect de ordonanță de urgență, începând cu 1 februarie 2017, vor crește cu 50% și salariile pentru personalul care ocupă funcții de specialitate artistică din cadrul instituțiiilor publice de spectacole sau concerte.

De asemenea, de la 1 iulie 2017, valoarea punctului de pensie ar urma să fie de 1.000 lei, motivul fiind că, în perioada 2011-2012 , nu s-a aplicat majorarea.

Pensia socială minimă, de 400 lei acum, va fi 520 lei, începând cu 1 februarie 2017. Conform celor mai recente statistici ale Ministerului Muncii, circa 800 mii de persoane primeau pensie socială, însemnând că suma calculată conform punctajului este mai mică de 400 lei, iar bugetul acoperă diferența până la acest plafon minim.

Printre măsurile care urmează să fie adoptate de Guvern se mai numără introducerea transportului gratuit pe calea ferată pentru studenți, creșterea burselor prin majorarea alocării per student de la 83 lei la 201 lei.

UPDATE ora 17.40. Toate aceste măsuri au fost aprobate astăzi de Guvern.